कांग्रेस बैठकमा मन्त्रीहरूले पेस गरे कार्यप्रगति
नेपाली कांग्रेसबाट संघीय सरकारमा मन्त्री रहेका नेताहरूले शुक्रबार पार्टीको बैठकमा कार्यप्रगति विवरण पेस गरेका छन् । बिहीबारदेखि बसेको केन्द्रीय कार्यसमितिको बैठकमा शुक्रबार पाँच जना मन्त्रीहरूले सरकारमा सहभागी भएपछि अहिलेसम्म गरेको कामको फेहरिस्त पेस गरेका हुन् । 
काठमाडौँ — नेपाली कांग्रेसबाट संघीय सरकारमा मन्त्री रहेका नेताहरूले शुक्रबार पार्टीको बैठकमा कार्यप्रगति विवरण पेस गरेका छन् । बिहीबारदेखि बसेको केन्द्रीय कार्यसमितिको बैठकमा शुक्रबार पाँच जना मन्त्रीहरूले सरकारमा सहभागी भएपछि अहिलेसम्म गरेको कामको फेहरिस्त पेस गरेका हुन् । अर्थमन्त्री प्रकाशशरण महत, परराष्ट्रमन्त्री एनपी साउद, सहरी विकासमन्त्री सीता गुरुङ, युवा तथा खेलकुदमन्त्री डिगबहादुर लिम्बू र महिला, बालबालिका तथा ज्येष्ठ नागरिकमन्त्री सुरेन्द्रराज आचार्यले सरकारमा सहभागी भएपछि अहिलेसम्म गरेका कामको प्रगतिबारे पार्टीलाई जानकारी गराएका हुन् । बिहीबार स्वास्थ्यमन्त्री मोहनबहादुर बस्नेतले सरकारमा आफूले गरेका कामबारे जानकारी गराएका थिए । अब उद्योगमन्त्री रमेश रिजाल, उपसभापति एवम् उपप्रधान तथा रक्षामन्त्री पूर्णबहादुर खड्का र उपसभापति एवम् कानुनमन्त्री धनराज गुरुङले सरकारमा बसेर गरेका कामबारे जानकारी गराउन बाँकी छ । बैठकमा नेताहरुले सरकारले एक वर्षसम्म काम गर्दा जनतामा आशा जगाउन नसकेको गुनासो गरिरहेका छन् । शुक्रबारको बैठकमा ४० जना केन्द्रीय सदस्य र केही प्रदेश सभापतिहरूले धारणा राखेका छन् । अर्को बैठक शनिबार दिउँसो साढे १२ बजे बस्ने मुख्यसचिव कृष्णप्रसाद पौडेलले जानकारी दिए ।